ಬುಡಕಟ್ಟು ಜನಾಂಗದ ಮಕ್ಕಳ ನೆರವಿಗೆ ನಿಂತ ಮಾಸ್ಟರ್ ಬ್ಲಾಸ್ಟರ್ ಕ್ರಿಕೆಟ್ನಿಂದ ನಿವೃತ್ತಿ ಹೇಳಿದ ನಂತರ ಕ್ರಿಕೆಟ್ ದೇವರು ಸಚಿನ್ ತೆಂಡುಲ್ಕರ್ ಸಾಮಾಜಿಕ ಕಾರ್ಯದಲ್ಲಿ ಬ್ಯುಸಿಯಾಗಿದ್ದಾರೆ. ಬಡವರ ಬಾಳಿನಲ್ಲಿ ಬೆಳಕಾಗುವ ಕೆಲಸಕ್ಕೆ ಕೈ ಹಾಕಿ ಮಾಸ್ಟರ್ ಬ್ಲಾಸ್ಟರ್ ಸೈ ಎನಿಸಿಕೊಂಡಿದ್ದಾರೆ. ಎಲ್ಲರ ಮೆಚ್ಚುಗೆಗೆ ಕಾರಣವಾಗಿದ್ದಾರೆ. ಇದೀಗ ಸಚಿನ್ ತೆಂಡುಲ್ಕರ್ ಇನ್ನೂ ಒಂದು ಹೆಜ್ಜೆ ಮುಂದೆ ಹೋಗಿದ್ದಾರೆ. ಬುಡಕಟ್ಟು ಜನಾಂಗದ ಮಕ್ಕಳ ಅಪೌಷ್ಟಿಕತೆ ಹಾಗೂ ಅನಕ್ಷರತೆ ನೀಗಿಸುವ ಸಂಕಲ್ಪ ಮಾಡಿದ್ದಾರೆ. ಹೌದು, ಸಚಿನ್ ತೆಂಡುಲ್ಕರ್ ಸರ್ಕಾರೇತರ ಸಂಘ ಸಂಸ್ಥೆ ಎನ್ಜಿಒ ಜತೆ ಕೈ ಜೋಡಿಸಿದ್ದಾರೆ. ಆರ್ಥಿಕವಾಗಿ ಹಿಂದುಳಿದಿರುವ ಬುಡಕಟ್ಟು ಜನಾಂಗದ ಒಟ್ಟು 560 ಮಕ್ಕಳ ಆಹಾರ ಹಾಗೂ ಶಿಕ್ಷಣದ ಕೊರತೆ ನೀಗಿಸುವ ನಿಟ್ಟಿನಲ್ಲಿ ಕೆಲಸ ಮಾಡಲಿದ್ದಾರೆ. ಇನ್ನೂ ನಾಗರೀಕತೆ ಬೆಳೆಯದ ಮಧ್ಯಪ್ರದೇಶದ ಸೆಹೊರ್ ಜಿಲ್ಲೆಯಲ್ಲಿ ಎನ್ಜಿಒ ಪರಿವಾರ್ ಕೆಲಸ ಮಾಡಲಿದೆ. ಇದರ ಜತೆ ಸಚಿನ್ ಫೌಂಡೇಷನ್ ಕೂಡ ಕೈ ಜೋಡಿಸುತ್ತಿರುವುದು ವಿಶೇಷವಾಗಿದೆ. ಸೆವಾನಿಯಾ, ಬೆಲ್ಪಾಟಿ, ಖಾಪ, ನಯಪುರ ಮತ್ತು ಜಮುನ್ಜಿಹೀಲ್ ಗ್ರಾಮದ ಮಕ್ಕಳು ವಿಶೇಷ ಸೌಲಭ್ಯ ಪಡೆಯಲಿದ್ದಾರೆ. ಮಧ್ಯಪ್ರದೇಶದಲ್ಲಿರುವ ಬುಡಕಟ್ಟು ಜನಾಂಗದ ಮಕ್ಕಳಿಗೆ ಸರಿಯಾಗಿ ಶಿಕ್ಷಣ ಸಿಗುತ್ತಿಲ್ಲ. ಆಹಾರ ಕೊರತೆಯೂ ಇದೆ. ಇಂತಹ ಸ್ಥಿತಿಯಲ್ಲಿರುವ ಮಕ್ಕಳ ನೆರವಿಗೆ ಸಚಿನ್ ನಿರ್ಧರಿಸಿದ್ದಾರೆ ಎಂದು ಪತ್ರಿಕಾ ಪ್ರಕಟಣೆಯಲ್ಲಿ ತಿಳಿಸಲಾಗಿದೆ. ಬಡ ಮಕ್ಕಳ ಅಭಿವೃದ್ಧಿಗಾಗಿ ಸಚಿನ್ ಹಲವಾರು ಸಾಮಾಜಿಕ ಕಾರ್ಯಕ್ರಮಗಳನ್ನು ರೂಪಿಸಿದ್ದಾರೆ. ಇತ್ತೀಚೆಗೆ ಮುಂಬೈನಲ್ಲಿ ಅನಾರೋಗ್ಯದ ಪೀಡಿತ ಮಕ್ಕಳ ಚಿಕಿತ್ಸೆಗೆ ಸಚಿನ್ ಆರ್ಥಿಕ ನೆರವು ನೀಡಿದ್ದರು. 2019ರಲ್ಲಿ ಮುಂಬೈನ ಬಿವಾಲಿಯ ಶ್ರೀ ಗದ್ಗೆ ಮಹಾರಾಜ್ ಆಶ್ರಮ ಶಾಲೆಯ ಮಕ್ಕಳ ಡಿಜಿಟಲ್ ಕ್ಲಾಸ್ ರೂಮ್ಗಾಗಿ ಸೋಲಾರ್ ನೀಡಿದ್ದರು.